ส่วนที่ 1

ข้อมูลสรุป (Executive Summary)

 

บริษัท ซุปเปอร์บล๊อก จำกัด (มหาชน) (“บริษัท” หรือ “บมจ. ซุปเปอร์บล๊อก”) ก่อตั้งขึ้นเมื่อวันที่
20 ธันวาคม 2537 ด้วยทุนจดทะเบียน 150 ล้านบาท
เพื่อประกอบธุรกิจเป็นผู้ผลิตและจำหน่ายผลิตภัณฑ์คอนกรีตมวลเบา (Autoclaved Aerated
Concrete) เกรด 4 ซึ่งได้รับการรับรองมาตรฐานอุตสาหกรรม (มอก.)
ของกระทรวงอุตสาหกรรม ผลิตภัณฑ์ของบริษัทประกอบด้วย บล๊อกก่อผนัง แผ่นผนังสำเร็จรูป และ
เสาเอ็นทับหลังสำเร็จรูป ภายใต้เครื่องหมายการค้า “ซุปเปอร์บล๊อก”
โดยใช้เครื่องจักรเทคโนโลยีของ WEHRHAHN จากประเทศเยอรมนี
นอกจากนี้บริษัทยังจำหน่ายวัสดุก่อฉาบ ซึ่งใช้เป็นปูนก่อและปูนฉาบสำหรับคอนกรีตมวลเบาโดยเฉพาะ
รวมทั้งจำหน่ายเครื่องมือและอุปกรณ์ต่างๆ ที่ใช้สำหรับคอนกรีตมวลเบา
ผลิตภัณฑ์จากซุปเปอร์บล๊อกสามารถใช้ทดแทนงานก่ออิฐมอญฉาบปูนได้ทั้งหมด
ผลิตภัณฑ์คอนกรีตมวลเบาของบริษัทได้ผ่านการรับรองมาตรฐานอุตสาหกรรม (มอก.1505-2541)
เป็นรายแรกในประเทศไทย และได้รับการรับรองมาตรฐาน ISO 9001:2008
เป็นแห่งแรกและรายเดียวของผู้ผลิตคอนกรีตมวลเบาอบไอน้ำในประเทศไทย ทั้งนี้ มาตรฐาน ISO
9001 : 2008 เป็นมาตรฐานเกี่ยวกับระบบการบริหารงานภายในองค์กร
เพื่อดำเนินการผลิตตามมาตรฐานให้ได้สินค้าที่มีคุณภาพ
สร้างความพึงพอใจให้แก่ลูกค้าได้อย่างสม่ำเสมอ

ปัจจุบัน บริษัทมีทุนจดทะเบียนจำนวน 500 ล้านบาท แบ่งออกเป็นหุ้นสามัญจำนวน 500 ล้านหุ้น
มูลค่าที่ตราไว้หุ้นละ 1 บาท และมีทุนจดทะเบียนชำระแล้วจำนวน 450 ล้านบาท
แบ่งออกเป็นหุ้นสามัญจำนวน 450ล้านหุ้น มูลค่าที่ตราไว้หุ้นละ 1 บาท ดังนั้น บริษัท
มีหุ้นที่ยังมิได้นำออกจำหน่ายทั้งหมดจำนวน 50 ล้านหุ้น มูลค่าที่ตราไว้หุ้นละ 1 บาท
ซึ่งได้จัดสรรเพื่อเสนอขายให้แก่บุคคลในวงจำกัด

บริษัทมีบริษัทย่อย 2 บริษัท คือ บริษัท ซุปเปอร์บล๊อก เซาท์ จำกัด
เพื่อดำเนินธุรกิจเป็นผู้ผลิตผลิตภัณฑ์คอนกรีตมวลเบา
โดยมีแผนที่จะตั้งโรงงานทางภาคใต้ของประเทศไทย และบริษัท ซุปเปอร์ สปีด คอนสตรัคชั่น จำกัด
เพื่อดำเนินธุรกิจรับติดตั้งผนัง กำแพง หรือดำเนินการก่อสร้าง, รับเหมาก่อสร้าง (Turn Key)
ด้วยผลิตภัณฑ์ของ ซุปเปอร์บล๊อก ทั้งนี้บริษัทถือหุ้นใน 2 บริษัทย่อยในสัดส่วน 99.99%

ผลิตภัณฑ์ของบริษัทสามารถจำแนกได้เป็น 3 กลุ่มหลัก ได้แก่ (1) ผลิตภัณฑ์คอนกรีตมวลเบา
ซึ่งประกอบด้วย บล๊อกก่อผนัง แผ่นผนังสำเร็จรูป พื้นสำเร็จรูป แผ่นหลังคา และเสาเอ็นทับหลัง
(2) ผลิตภัณฑ์ปูนสำเร็จรูปที่ใช้สำหรับผลิตภัณฑ์คอนกรีตมวลเบา และ (3)
เครื่องมือและอุปกรณ์ต่างๆ ที่ใช้สำหรับผลิตภัณฑ์คอนกรีตมวลเบาโดยเฉพาะ ได้แก่ เกรียงปูนก่อ /
เหล็กเซาะร่อง เลื่อยมือ และ สว่านกวนปูน
ทั้งนี้ผลิตภัณฑ์ของบริษัทจำหน่ายในประเทศเกือบทั้งจำนวน
โดยมีบางส่วนส่งออกไปยังประเทศมาเลเซีย สิงคโปร์ และ ออสเตรเลีย

สำหรับโครงสร้างรายได้ของบริษัทและบริษัทย่อยในปี
2551จำแนกตามรายได้จากการขายผลิตภัณฑ์หลัก (ผลิตภัณฑ์คอนกรีตมวลเบา
ผลิตภัณฑ์ปูนสำเร็จรูปที่ใช้สำหรับผลิตภัณฑ์คอนกรีตมวลเบา และ เครื่องมือและอุปกรณ์ต่างๆ
ที่ใช้สำหรับผลิตภัณฑ์คอนกรีตมวลเบา), รายได้จากการบริการ และ รายได้อื่น มีสัดส่วน ร้อยละ
96.60 (92.35:4.01:0.25) : 0.60 : 2.80 ของรายได้รวมตามลำดับ

ปัจจุบัน บริษัทมีโรงงานผลิต 2 แห่งภายใต้ บมจ.ซุปเปอร์บล๊อก บนเนื้อที่ 58 ไร่
ซึ่งประกอบด้วยพื้นที่สำหรับเก็บกองทราย โรงบดแร่ โรงบดทราย
โรงซ่อมบำรุงและโรงผลิตคอนกรีตมวลเบา 2 แห่ง ตั้งอยู่ที่จังหวัดสิงห์บุรีโดยโรงงานแห่งที่ 1
มีกำลังการผลิตสูงสุดปีละประมาณ 2.30 ล้านตารางเมตร และโรงงานแห่งที่ 2
มีกำลังการผลิตสูงสุดปีละ 2.30 ล้านตารางเมตร
นอกจากนี้บริษัทยังมีแหล่งวัตถุดิบที่สำคัญได้แก่แหล่งทรายเป็นของบริษัทเองซึ่งตั้งอยู่บริเวณใกล้เคียงกับโรงงานแห่งที่
1 และโรงงานแห่งที่ 2 บนเนื้อที่ประมาณ 187 ไร่ ซึ่งประกอบด้วยทรายที่มีคุณภาพเป็นจำนวนมาก
สามารถรองรับการผลิตของบริษัทได้อีกนาน (ในปี 2538
ได้มีการสำรวจและประเมินศักยภาพเชิงพาณิชย์ของแหล่งทรายบนเนื้อที่ 180 ไร่ของบริษัท
จากบริษัท ไอ.อาร์.ดี.ซี. เอ๊กซ์พลอเรชั่น แอนด์ มายนิ่ง คอนซัลแต๊นท์ จำกัด
โดยมีผลการสำรวจว่าสำรองของทรายทั้งหมดบนเนื้อที่ดังกล่าวมีปริมาณ 3,628,800
ลูกบาศก์เมตร)

ผลการดำเนินงานของบริษัทในปี 2551 บริษัทขาดทุนสุทธิจำนวน 109.40 ล้านบาท
โดยขาดทุนสุทธิลดลงจากปี 2550 จำนวน 31.63 ล้านบาท หรือลดลงในอัตราร้อยละ 22.43
เนื่องจากบริษัทมีรายได้จากการขายและบริการเพิ่มสูงขึ้นจากปี 2550 จำนวน 13.49 ล้านบาท
หรือเพิ่มขึ้นในอัตราร้อยละ 6.98 อันเป็นผลมาจากการปรับตัวสูงขึ้นของราคาขาย ประกอบกับ
บริษัทมีผลขาดทุนจากการด้อยค่าสินทรัพย์ลดลง เนื่องจากในปี 2550
เป็นการด้อยค่าสินทรัพย์ของบริษัท ซุปเปอร์บล๊อก จำกัด (มหาชน) และบริษัท ซุปเปอร์บล๊อก เซาท์
จำกัด ในขณะในปี 2551 เป็นการด้อยค่าสินทรัพยของบริษัท ซุปเปอร์บล๊อก เซาท์ จำกัด เท่านั้น
และมีจำนวนดอกเบี้ยจ่ายลดลง
เนื่องจากบริษัทได้หยุดการจ่ายชำระเงินกู้ในเดือนพฤศจิกายนและเดือนธันวาคม 2551
ซึ่งปัจจุบันบริษัทอยู่ระหว่างการเจรจาขอเปลี่ยนแปลงเงื่อนไขในสัญญา
เพื่อขอผ่อนผันการจ่ายชำระเงินต้น